**Α Ενότητα: 107- 188**

**Δομή**

**Θεματικό κέντρο : Οι αποφάσεις του Αγαμέμνονα**

**Υποενότητες:**

1. **Η επίθεση του Αγαμέμνονα στον Κάλχα (στ. 106-121)**
2. **Προτροπή του Αχιλλέα στον Αγαμέμνονα για την συμμόρφωση προς τις υποδείξεις του Μάντη (στ. 122-130)**
3. **Συγκατάνευση του Αγαμέμνονα με προβολή απαιτήσεων (στ.131-148)**
4. **Οργισμένη αντίδραση του Αχιλλέα και απειλή για αποχώρησή του από τον πόλεμο (στ.149-172)**
5. **Περιφρονητική και απειλητική ανταπάντηση του Αγαμέμνονα(στ.173-188)**

**Σχόλια ερμηνευτικά**

(στ. 117-118). Η αντίδρασή του Αγαμέμνονα θυμίζει ένοχο, ο οποίος προσπαθεί να αποκρούσει με κάθε μέσο την κατηγορία που διατυπώνεται εναντίον του. Γι’ αυτό ο λόγος του έχει **απολογητικό ύφος**: προσπαθεί να δικαιολογήσει τη συμπεριφορά του προς τον Χρύση, επαινώντας τα χαρίσματα της Χρυσηίδας. Όταν μάλιστα φτάνει να τη συγκρίνει με την Κλυταιμνήστρα (στ. 114-116), δε δικαιώνει μόνο τη στάση του απέναντι στον ιερέα του Απόλλωνα, αλλά **και τονίζει το μέγεθος της θυσίας που είναι έτοιμος να κάνει επιστρέφοντάς την στον πατέρα της (στ. 117).** Ο όρος που προσθέτει, ωστόσο, στη συνέχεια (στ. 119-121) δημιουργεί νέα ένταση στη σκηνή και εξυπηρετεί την οικονομία του έπους, γιατί δημιουργεί τις προϋποθέσεις για τη σύγκρουση Αγαμέμνονα – Αχιλλέα, που θα προκαλέσει το θυμό του δεύτερου, στοιχείο γύρω από το οποίο θα πλεχτεί όλος ο επικός μύθος.

Να επισημάνουμε επίσης ότι ο λόγος του αρχιστράτηγου αποκαλύπτει τις ψυχολογικές του διακυμάνσεις (με κορυφώσεις και υφέσεις), χωρίς αυτές να περιγράφονται. Επιπλέον, ο λόγος του Αγαμέμνονα δημιουργεί ανάλογες εντάσεις ή υφέσεις στη συνέλευση, όπως άλλωστε και ο ποιητής στο ακροατήριο του: όταν ο Αγαμέμνονας υποχωρεί, δημιουργείται για λίγο ανακούφιση, την οποία διαδέχεται νέα ένταση, όταν προβάλλει το αίτημά του για νέο δώρο.

στ. 121: αν και είναι φανερό ότι βρισκόμαστε στην αρχή ενός αγώνα λόγων, το ύφος της παρέμβασης του Αχιλλέα δεν μπορεί να θεωρηθεί εριστικό· αντίθετα, ο λόγος του ήρωα είναι ήρεμος και η επιχειρηματολογία του στηρίζεται σε αντικειμενικά στοιχεία (στ. 125-127). Με τη χρήση μάλιστα του α’ πληθυντικού προσώπου (στ. 125, 126, 127, 130) και τη διπλή αναφορά των Αχαιών ως υποκειμένου (στ. 124, 130) ο Πηλείδης αφαιρεί από το λόγο του κάθε υποκειμενική χροιά, αφήνοντας να εννοηθεί ότι η αντιπαράθεση δεν είναι προσωπική, αλλά ότι ο αρχιστράτηγος με τη στάση του και τις απαιτήσεις του αντιπαρατίθεται σε όλο το αχαϊκό στρατόπεδο. Παρ’ όλα αυτά ο Αχιλλέας με τη φράση «περισσά φιλόπλουτε» (στ. 123) δεν μειώνει απλώς τη θετική προσφώνηση του προς τον Αγαμέμνονα στον ίδιο στίχο, αλλά και αφήνει να διαφανεί ότι έχει προσωπικά ενοχληθεί από τη συμπεριφορά του αρχιστράτηγου. Η κατηγορία μάλιστα που μένει μετέωρη στο στ. 123 θα στηριχτεί στη συνέχεια (στ. 167) με στοιχεία που θα αποδεικνύουν την απληστία του Ατρείδη.

Στον πρώτο λόγο του ο Αχιλλέας μιλά ως εκπρόσωπος των άλλων αρχηγών σε ήπιους τόνους. Εχει συγκρατημένη οργή και επιχειρηματολογεί ρεαλιστικά

στ. 131:: Ο Αγαμέμνονας οδηγεί την αντιπαράθεση σε προσωπικό επίπεδο. Αν και ο Πηλείδης προσπάθησε να αποφύγει κάτι τέτοιο, τοποθετώντας απέναντι στον αρχιστράτηγο το σύνολο των Αχαιών, ο Αγαμέμνονας δεν βλέπει απέναντί του παρά μόνο τον Αχιλλέα. Δεν λείπουν, ωστόσο, κάποια στοιχεία που απομακρύνουν την κορύφωση της σύγκρουσης και αμβλύνουν για λίγο την προσωπική αντιδικία· τέτοια είναι: α) η αναγνώριση της γενναιότητας του Αχιλλέα (στ. 132), β) η υπογράμμιση της μοναδικότητας του ήρωα ανάμεσα στους ανθρώπους (στ. 147), γ) η αναφορά και άλλων ηρώων (στ. 139), ώστε να μη φανεί ότι η απειλή στρέφεται προσωπικά εναντίον του Αχιλλέα, και δ) η αναβολή της λύσης του προβλήματος για αργότερα (στ. 141 κ.εξ.).

. Η αχαριστία και η αναίδεια (στ. 160, και κυρίως η οπτική εικόνα του στ. 150 «μ’ αναίδειαν ενδυμένε» — η αναίδεια έχει καλύψει σαν ρούχο από πάνω ως κάτω το σώμα του Αγαμέμνονα!), αλλά κυρίως η προσβολή που υφίσταται η τιμή του («ατίμητος», στ. 172) οδηγούν τον Αχιλλέα να ξεστομίσει την απειλή της αναχώρησης του για τη Φθία (στ. 170).

Στον δεύτερο λόγο του ο Αχιλλέας μιλάει προσωπικά, επειδή ο Αγαμέμνονας τον πρόσβαλε και τον απείλησε ότι θα του στερήσει το λάφυρό του. Γίνεται επιθετικός και εκστομίζει ύβρεις στον Αγαμέμνονα («πανουργότατε , σκυλοπρόσωπε»)

στ. 173:: Ο Αγαμέμνονας με ιδιαίτερη μαεστρία προσπερνάει τις αιτίες στις οποίες ο \Αχιλλέας στήριξε την απειλή του και: α) αρνείται έμμεσα την ευθύνη της σύγκρουσης, μεταφέροντάς την στον αντίπαλο του (στ. 174, 178, 181), β) το θέμα της τιμής το αφαιρεί από τον Αχιλλέα και το ιδιοποιείται (στ. 175-176), γ) αναγνωρίζει και πάλι την ανδρεία του αντιπάλου του (στ. 179, πρβ. στ. 132, 147), αλλά σπεύδει στον ίδιο στίχο να μειώσει την αξία της αποδίδοντάς την στους θεούς, δ) με τη στάση του ίσως προσπαθεί να προλάβει οποιαδήποτε άλλη περίπτωση απειθαρχίας (στ. 187-188), και ε) η αναφορά του στον «Κρονίδη» (στ. 176) έχει στόχο να κρατήσει υψηλό το ηθικό του στρατού σε μια δύσκολη στιγμή, που το γενναιότερο στήριγμά του εγκαταλείπει τον αγώνα.

Πολιτιστικά στοιχεία

**Η θέση της γυναίκας**

Στον λόγο του Αγαμέμνονα η Χρυσηίδα (παλλακίδα) συγκρίνεται με την Κλυταιμνήστρα (βασίλισσα ) (σς113-116) . Η περιγραφή της Χρυσηίδας προβάλλει τον ιδανικό τύπο της γυναίκας την ομηρική εποχή.Σύμφωνα με αυτό η γυναίκα είναι όμορφη, έξυπνη και χρυσοχέρα.

**Η συντήρηση του στρατού και η μοιρασιά της λείας**

Στον λόγο του Αχιλλέα δίνονται πληροφορίες α) για το πώς προμηθευόταν το στράτευμα τα αναγκαία για τη συντήρηση του στη διάρκεια ενός μακροχρόνιου πολέμου μακριά από την πατρίδα (στ. 126, πρβ. στ. 165), β) πώς μοιραζόταν η λεία των ληστρικών επιδρομών (στ. 127)

**Ο τρωικός πόλεμος δεν είναι εθνική υπόθεση**

στ. 151: Να παρατηρήσουμε σ’ αυτό το σημείο ότι την εποχή των Τρωικών δεν υπήρχε ανεπτυγμένη εθνική συνείδηση, ώστε οι Έλληνες αρχηγοί να θεωρούν εθνική υπόθεση τον πόλεμο αυτό, με τη σκέψη ότι στο πρόσωπο του Μενέλαου είχε προσβληθεί ολόκληρη η Ελλάδα. Η πανελλήνια ιδέα θα σφυρηλατηθεί κατά τη διάρκεια των Περσικών, όταν οι Έλληνες για πρώτη φορά θα ενωθούν για να αποκρούσουν έναν ξένο εισβολέα.

**Το θέμα της τιμής**

Η ιδέα της τιμής είναι σημαντική στην ομηρική εποχή. Κυριαρχεί στην ψυχή και των δύο ομηρικών ηρώων.

Η έννοια της τιμής αποτελεί το υπόβαθρο της σύγκρουσης Αγαμέμνονα – Αχιλλέα. Για τον Αχιλλέα η έννοια της τιμής συνδέεται με την αξία του ως πολεμιστή. (Τα λάφυρα ήταν σημαντικά όχι μόνο ως υλικά αγαθά, αλλά ήταν ένδειξη τιμής σε όποιον τα αποκτούσε· σήμαιναν αναγνώριση της αξίας του. Η αφαίρεσή τους ήταν προσβολή της τιμής του ήρωα.) Για τον Αγαμέμνονα η έννοια της τιμής συνδέεται με το κύρος που του δίνει η εξουσία του.

[Στη δημοκρατική Αθήνα τον 5ο αι. π.Χ. «άτιμος» ονομάζεται αυτός που στερείται τα πολιτικά του δικαιώματα.]

**Τιμή και αναγνώριση**

**Στοιχεία τεχνικής επικής ποίησης**

στ. 130 Γίνεται αναφορά του στόχου της εκστρατείας και πρόωρη **προοικονομία** μιας επιτυχούς έκβασης (άλωση της Τροίας,).Επίσης, προοικονομείται η επιστροφή της Χρυσηίδας και η σχετική εκατόμβη (σς142-148 και 184-185) και η αρπαγή της Βρισηίδας από τη σκηνή του Αχιλλέα στ185-186

στ.176 (Κρονιδης)Η αναφορά στον Δία ηχεί σαν **τραγική ειρωνεία:** ο ακροατής γνωρίζει ότι ο Δίας θα οδηγήσει τα πράγματα έτσι, ώστε να δικαιωθεί ο Αχιλλέας, άρα αντίθετα από τις επιθυμίες του Αγαμέμνονα.

Στ151-152 **ρητορική ερώτηση** που ισοδυναμεί με αρνητική πρόταση

**Χαρακτηρισμός προσώπων**

**Αγαμέμνονας**

Ασεβής, εγωιστής, αυταρχικός ,προκλητικός, αδιάλλακτος. Εναντιώνεται στον Κάλχα, εκπρόσωπο του Απόλλωνα καθώς βλέπει ότι θίγονται τα συμφέροντα του. Υπακούει τελικά το θέλημα του θεού. Είναι εγωιστής καθώς δε δέχεται να επιστρέψει τη Χρυσηίδα χωρίς αντάλλαγμα και αυταρχικός , αφού απαιτεί το δώρο άλλου στρατηγού . Δείχνει αχαριστία όταν δεν εκτιμά το γεγονός ότι οι άλλοι αρχηγοί ήρθαν για να βοηθήσουν τους Ατρείδες . Ενδιαφέρεται πάνω από όλα να διατηρήσει το κύρος του ως αρχιστράτηγος.

**Αχιλλέας**

Δυναμικός, τολμά να αντιταχθεί στον Αγαμέμνονα. Αρχικά, είναι συγκρατημένος. Όταν τον προσβάλλει ο Αγαμέμνονας εξοργίζεται και ξεσπά σε υβριστικούς χαρακτηρισμούς .Είναι παρορμητικός, ευέξαπτος, οξύς , απειλητικός . Έχει ευαισθησία στην έννοια της τιμής για αυτό και αποσύρεται από τη μάχη , αφού ο Αγαμέμνονας τον έχει προσβάλλει